
                                                        Nr.23/152/2011
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra proiectului de Lege pentru modificarea şi completarea Legii nr.111/1996 privind desfăşurarea în siguranţă, reglementarea, autorizarea şi controlul activităţilor nucleare, transmis cu adresa nr.P.L.x. 344 din 16 mai 2011.


În raport de obiectul şi conţinutul său, proiectul de lege face parte din categoria legilor organice.



În conformitate cu prevederile Constituţiei României, republicată, Camera decizională pentru acest proiect de lege este Camera Deputaţilor.
PREŞEDINTE,

Iulian Iancu

                                                        Nr.23/152/2011
R A P O R T

asupra proiectului de Lege pentru modificarea şi completarea Legii nr.111/1996 privind desfăşurarea în siguranţă, reglementarea, autorizarea şi controlul activităţilor nucleare


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere şi avizare în fond, cu proiectul de Lege pentru modificarea şi completarea Legii nr.111/1996 privind desfăşurarea în siguranţă, reglementarea, autorizarea şi controlul activităţilor nucleare, provenit dintr-o propunere legislativă a doamnei deputat Ileana Cristina Dumitrache – PSD, transmis cu adresa nr.P.L.x. 344 din 16 mai 2011, înregistrat la comisie sub nr.23/152 din 18 mai 2011.



Consiliul Legislativ, cu avizul nr.1650/28.12.2010, avizează favorabil propunerea legislativă cu observaţii şi propuneri.



Guvernul, prin actul nr.470/25.02.2011, nu susţine adoptarea propunerii legislative.


Senatul, în  şedinţa din 9 mai 2011, a adoptat propunerea legislativă, în conformitate cu prevederile art.75 alin.(2), teza a III – a din Constituţia României, republicată.



Comisia pentru sănătate şi familie, cu avizul nr.28/121/26.05.2011, a avizat favorabil proiectul de lege, iar Comisia juridică, de disciplină şi imunităţi şi Comisia pentru administraţie publică, amenajarea teritoriului şi echilibru ecologic, cu avizele nr.28/2011/31.05.2011, respectiv nr.26/228/01.06.2011, avizează negativ proiectul de lege.



Proiectul de lege are ca obiect de reglementare modificarea şi completarea Legii nr.111/1996 privind desfăşurarea în siguranţă, reglementarea, autorizarea şi controlul activităţilor nucleare, republicată, cu modificările şi completările ulterioare, vizând în principal:

- înlăturarea prevederilor referitoare la autorizarea de către CNCAN a sistemelor de management implementate de furnizorii de produse şi servicii pentru instalaţii nucleare;

- redefinirea fazelor de autorizare şi reducerea celor referitoare la instalaţiile nucleare faţă de cele pentru instalaţiilor radiologice;

- înlocuirea sintagmei „proprietar” al instalaţiei nucleare cu „deţinător”.


Membrii Comisiei pentru industrii şi servicii au examinat proiectul de lege în şedinţa din 15 iunie 2011 şi au hotărât, în unanimitate, să propună Plenului Camerei Deputaţilor respingerea proiectului de lege, din următoarele considerente:
- la nivel european şi mondial creşte exigenţa măsurilor pentru securitate nucleară. Anularea cerinţei de autorizare şi control al furnizorilor de produse şi servicii cu impact asupra siguranţei poate compromite siguranţa în funcţionare a instalaţiilor nucleare.

- redefinirea fazelor de autorizare a instalaţiilor nucleare îndepărtează cerinţele legii de situaţia reală a ciclului de viaţă a acestora şi de bunele practici la nivel internaţional;

- înlocuirea termenului de „proprietar” cu cel de „deţinător” ar putea introduce incertitudini în stabilirea responsabilităţilor pentru asigurarea securităţii nucleare. Potrivit Legii nr.111/1996, CNCAN eliberează autorizaţii persoanelor care răspund juridic pentru activităţile desfăşurate, aceştia fiind proprietarul, utilizatorul sau operatorul, după caz.



La lucrările comisiei a participat, în calitate de invitat, din partea Comisiei Naţionale pentru Controlul Activităţilor Nucleare, doamna Vajda Borbala – preşedinte.



La lucrările comisiei au fost prezenţi 29 de deputaţi din totalul de 29 de deputaţi membri ai comisiei.



În raport de obiectul şi conţinutul său, proiectul de lege face parte din categoria legilor organice.



În conformitate cu prevederile art.75 alin.(3) din Constituţia României, republicată, Camera Deputaţilor este Cameră decizională.

                        PREŞEDINTE,                                         SECRETAR,
                          Iulian Iancu                                            Mircea Marin
Consilieri parlamentari,
Silvia Vlăsceanu
Isabela Robe

